CELEX: 32014R0483
Language: ro
Date: 2014-05-08 00:00:00
Title: Regulamentul de punere în aplicare (UE) nr. 483/2014 al Comisiei din 8 mai 2014 privind măsuri de protecție împotriva diareii porcinelor cauzată de un deltacoronavirus în ceea ce privește cerințele de sănătate animală privind introducerea în Uniune a sângelui și a plasmei sangvine de origine porcină uscate prin pulverizare destinate producției de hrană pentru porcinele de fermă  Text cu relevanță pentru SEE

13.5.2014   
            
            
               RO
            
            
               Jurnalul Oficial al Uniunii Europene
            
            
               L 138/52
            
         REGULAMENTUL DE PUNERE ÎN APLICARE (UE) NR. 483/2014 AL COMISIEI
   din 8 mai 2014
   privind măsuri de protecție împotriva diareii porcinelor cauzată de un deltacoronavirus în ceea ce privește cerințele de sănătate animală privind introducerea în Uniune a sângelui și a plasmei sangvine de origine porcină uscate prin pulverizare destinate producției de hrană pentru porcinele de fermă
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (1), în special articolul 22 alineatul (3),
   întrucât:
   
               (1)
            
            
               Articolul 22 alineatul (1) din Directiva 97/78/CE prevede că, în cazul în care pe teritoriul unei țări terțe o boală sau orice alt fenomen sau circumstanță de natură să reprezinte o amenințare gravă pentru sănătatea animalelor se manifestă ori se răspândește sau în cazul în care se impune din orice alt motiv grav din sfera sănătății animale, Comisiei, acționând din proprie inițiativă sau la cererea unui stat membru, îi revine sarcina să adopte fără întârziere măsuri, inclusiv condițiile speciale aferente, vizând produsele provenite din întreaga țară terță în cauză sau dintr-o parte a acesteia.
            
         
               (2)
            
            
               Regulamentul (CE) nr. 1069/2009 al Parlamentului European și al Consiliului (2) stabilește norme privind sănătatea publică și a animalelor referitoare la subproduse de origine animală și la produse derivate pentru a preveni și a minimiza riscurile pentru sănătatea publică și a animalelor aferente respectivelor produse și, în particular, pentru a proteja siguranța lanțului furajer. De asemenea, acesta clasifică respectivele produse în categorii specifice care reflectă nivelul de risc pentru sănătatea publică și a animalelor.
            
         
               (3)
            
            
               Articolul 41 alineatul (3) din Regulamentul (CE) nr. 1069/2009 stabilește cerințele pentru importurile de subproduse de origine animală și de produse derivate clasificate în categoria 3 de materiale.
            
         
               (4)
            
            
               Regulamentul (UE) nr. 142/2011 al Comisiei (3) stabilește normele de punere în aplicare a Regulamentului (CE) nr. 1069/2009, inclusiv cerințele specifice pentru tratarea sau prelucrarea subproduselor de origine animală și a produselor derivate destinate hrănirii animalelor de fermă, cu excepția animalelor de blană.
            
         
               (5)
            
            
               Produsele din sânge destinate producției de hrană pentru animalele de fermă, inclusiv cele din sânge și din plasmă de origine porcină uscate prin pulverizare, trebuie să fi fost produse în conformitate cu secțiunea 2 a capitolului II din anexa X la Regulamentul (UE) nr. 142/2011. În ceea ce privește litera B din secțiunea respectivă, produsele din sânge trebuie să fi fost supuse oricăreia dintre metodele de prelucrare de la 1 la 5 sau metodei de prelucrare 7, astfel cum sunt prevăzute în capitolul III din anexa IV la regulamentul respectiv, sau unei alte metode prin care se asigură că produsele din sânge sunt conforme standardelor microbiologice aplicabile produselor derivate, enunțate în capitolul I din anexa X la Regulamentul (UE) nr. 142/2011. De asemenea, Regulamentul (UE) nr. 142/2011 prevede, în particular în tabelul 1 coloana 6 rândul 2 din secțiunea 1 a capitolului I din anexa XIV, că produsele din sânge care nu sunt destinate consumului uman și care ar putea fi utilizate ca hrană pentru animale destinată expedierii în Uniune sau tranzitului prin aceasta trebuie să fie însoțite de un certificat de sănătate în conformitate cu modelul de certificat de sănătate prevăzut în capitolul 4(B) din anexa XV.
            
         
               (6)
            
            
               Diareea porcinelor cauzată de un deltacoronavirus este prezentă în Asia și în America de Nord. Acest virus nu a fost depistat niciodată în Uniune. Sângele și plasma sangvină de origine porcină uscate prin pulverizare sunt ingrediente tradiționale în hrana purceilor. Tratamentul termic neadecvat sau contaminarea după tratamentul termic poate conduce la răspândirea virusului prin intermediul unor astfel de produse.
            
         
               (7)
            
            
               Prin urmare, este necesar să se revizuiască cerințele privind importurile de sânge și de plasmă sangvină de origine porcină uscate prin pulverizare, destinate producției de hrană pentru porcinele de fermă.
            
         
               (8)
            
            
               Observațiile științifice arată că coronavirusurile porcinelor sunt inactivate în fecalele de porcine dacă sunt încălzite și menținute la o temperatură de 71 °C timp de 10 de minute sau lăsate la temperatura ambiantă de 20 °C timp de 7 de zile. Virusul nu a supraviețuit în hrana uscată pentru animale infectată în mod experimental și păstrată la o temperatură de 24 °C timp de cel puțin 2 săptămâni. În țări terțe, temperatura aplicată în mod uzual în vederea uscării prin pulverizare a sângelui și a plasmei sangvine este de 80 °C în întreaga masă de substanță.
            
         
               (9)
            
            
               Ținând cont de aceste informații disponibile, este oportun să se solicite ca sângele și plasma sangvină de origine porcină uscate prin pulverizare, introduse din țări terțe și destinate hrănirii porcinelor, să fie în prealabil supuse unui tratament termic la temperatură înaltă, urmat de depozitare pentru o anumită perioadă de timp la temperatura camerei, în scopul de a se atenua riscul de contaminare după tratament.
            
         
               (10)
            
            
               Din cauza necesității de a proteja sănătatea animalelor în Uniune și a amenințării grave pe care o reprezintă produsele din sânge în cauză, Comisia ar trebui să adopte măsuri provizorii de salvgardare. În consecință, introducerea respectivelor produse în Uniune ar trebui să fie însoțită de un certificat de sănătate în conformitate cu modelul redat în anexa la prezentul regulament.
            
         
               (11)
            
            
               Măsurile de salvgardare provizorii ar trebui să se aplice începând cu ziua următoare datei publicării prezentului regulament, timp de 12 luni. Ele pot fi modificate în urma unei evaluări a riscurilor bazată pe informații științifice noi.
            
         
               (12)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   Prin derogare de la coloana 6 rândul 2 tabelul 1 din secțiunea 1 a capitolului I din anexa XIV și de la capitolul 4(B) din anexa XV la Regulamentul (UE) nr. 142/2011, produsele din sânge care nu sunt destinate consumului uman și care ar putea fi utilizate ca ingrediente în hrana animalelor, destinate expedierii în Uniune sau tranzitului prin aceasta, sunt însoțite de un certificat de sănătate în conformitate cu modelul prevăzut în anexa la prezentul regulament.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică transporturilor certificate începând cu ziua următoare datei publicării în Jurnalul Oficial al Uniunii Europene.
   Se aplică până la data de 31 mai 2015.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 mai 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 24, 30.1.1998, p. 9.
   
      (2)  Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (JO L 300, 14.11.2009, p. 1).
   
      (3)  Regulamentul (UE) nr. 142/2011 al Comisiei din 25 februarie 2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată (JO L 54, 26.2.2011, p. 1).
   
      ANEXĂ
      Certificat de sănătate